
    Desember – 1901

  


  
    Adela plager faren sin


    «Skal vi til kroningen, far?» spurte Adela i all uskyldighet.


    Det skulle hun ikke gjort. Nå var han i dårlig humør. Adela var sulten. Hun ventet på at faren skulle begynne på fro­kosten sin: Ingen kunne begynne å spise før ham. Hun hadde ikke fått noe å spise siden klokken seks kvelden i forveien. Middagen hadde bestått av en bolle med kyllingsuppe (servert for fjerde gang) og litt brød med ost som tjenestejenta Ivy hadde måttet skrape så mye mugg av at det nesten ikke var noe igjen av den. Husholdningen på Yatbury prestegård var ytterst sparsommelig. Her henga man seg mer til de åndelige enn de fysiske gleder.


    «Det skal vi overhodet ikke,» sa faren. «Jeg kan tenke meg at din onkel og avkommet hans kommer til å spankulere omkring i hermelinskapper med selskinnsdusker, men jeg akter ikke å være der og bevitne det, og det skal ingen andre i min familie heller.» Han snakket om sin eldre bror Robert, den åttende jarlen av Dilberne, som han hatet av et godt hjerte.


    «Men far –» sa Adela. Hun skulle heller tidd stille. Moren Elise, prinsesse i rett nedadstigende linje fra Sachsen-Gotha-Zweibrücken, nå den Ærede sogneprestens hustru, sparket til Adela under bordet med støvelhælen. Den var både skjev og slitt, men fremdeles brukbar til å avlevere vonde slag mot en skinnelegg.


    «Og nå vil jeg ikke høre et ord mer om den absurde tildragelsen, Adela, før alt sammen er over. Landet ligger fremdeles i krig, inntektsskatten er steget til én penny pr. pund, og kommer sikkert til å stige med to pence til. Og hvorfor? Ikke for å finansiere krigen, men festen. En meningsløs fest for en monark som allerede er utropt og anerkjent, både juridisk og av folket. En vulgær oppvisning av rikdom man har tilranet seg,» sa Edwin. Han var sogneprest i den lille menigheten Yatbury, syd for Bath i Somerset. Han hadde mange i ryggen når han sa følgende: «Og den rikdommen er for en stor del fremskaffet gjennom piratvirksomhet; gull, diamanter og mineraler tynt ut av ulykkelige menneskers fedrenejord gjennom hemmelige avtaler som deretter er tvunget igjennom ved hjelp av våpenmakt og utsuging.»


    Det verste var at selv om han hadde bedt bordbønn og skulle til å knakke toppen av egget, hadde Adela åpnet munnen akkurat et sekund for tidlig. Faren la ned teskjeen og forfulgte temaet. De andre måtte nå gjøre det samme, siden reglene der i huset sa at familiens overhode skulle begynne å spise først.


    «Det forbauser meg at ingen har paradert foran Overhuset med boernes hoder på stake,» sa den Ærede prest Edwin. Det var hans form for spøk. «Min blodtørstige bror ville elsket det.» Hans publikum, bestående av to sjeler, lo høflig. Men fremdeles spiste han ikke.


    Edwins bror Robert var nylig utnevnt til statssekretær i Koloniministeriet, og i Edwins øyne en mann fullstendig uten skrupler. Var han ikke kjent for å spille hasard sammen med kongen, den skjørtejegeren, og var han ikke dessuten en venn av Arthur «Bob er din onkel, Adela.» Balfour, nepotist, åndemaner og Underhusets ordstyrer? Alle politikere var dømt til fortapelse, og Dilberne var den verste av dem alle, en fullblods tory, mer opptatt av sine krigshesters velferd enn av å lindre soldatenes lidelser. Pokker ikke langt fra å være reinspikka papist heller, for han hadde latt sin eneste sønn gifte seg med en romersk-katolsk pike fra Chicago, Isobel, nå grevinne av Dilberne. Hun kom vel til å yngle som en kanin, og dermed kunne Edwin se enda lenger etter alt som het arv. Roberts kone passet bedre som saltstøtte på flukt fra Sodoma og Gomorra enn som det hun var, en stjerne i selskapslivet.


    «Men –» sa Adela.


    «Nå har jeg hørt nok ’men’ fra deg, jente,» sa Edwin. «Ikke avbryt meg.»


    «Nei, far,» sa Adela.


    Hun var en pen, men underernært pike på seksten, med store blå øyne og et blekt englefjes. Når hun ikke hadde håret i stramme fletter, som moren insisterte på, kruste det seg i et vell av rødblonde korketrekkere som rakk henne til livet, som hos en Botticelli-modell. Hun gjorde sitt beste for å la være å svare faren, men det var vanskelig, selv om hun nå fikk øvd seg på sitt fremtidige liv i ydmykhet, hengivelse og lydighet. Hun trøstet seg med at når hun kom til Småsøstrene av Betanias kloster, hvor foreldrene hadde skrevet henne inn som novise, ville hun i hvert fall få god mat. Den enogtyvende mai ble hun sytten, og da skulle hun dra. Hun klarte nesten ikke å vente.


    Adela samlet all sin tankekraft om å få faren til å løfte teskjeen. Akkurat som hun hadde trodd begynte hånden hans å skjelve, men så kom han på noe annet, og lot den synke igjen. Adela sukket dypt av fortvilelse og sult, og dermed spratt en knapp ut av kjolelivet hennes. Heldigvis var det ingen som la merke til det, og hun greide å skyve knappen inn under kanten på tallerkenen sin. Hun ville be Ivy sy den fast igjen senere. Kjolen var redselsfull uansett, mørkebrun uten pynt av noe slag, og altfor trang over brystet.


    Elise hadde faktisk registrert det, men lot være å si noe. Det gjaldt å holde ektemannens oppmerksomhet unna datterens byste. Tiden gikk, og stadig nye pinligheter fulgte i kjølvannet. Tjenestepiken Ivy nevnte av og til at innkjøp av nye kjoler til Adela var påkrevet, nå var alle sømmer lagt ut så mye som det lot seg gjøre. Men nye klær var ekstravagant når halve verden gikk i filler. Elise var overbevist om at hvis Adela spiste mindre, ville hun også vokse mindre.


    Det hadde startet som et inklinasjonsparti, et tilfeldig møte på en kanaldamper i storm mellom en østerriksk prinsesse og fjerde sønn av en jarl – selv om begge var dypt troende. Kjødet hadde seiret over ånden, den anglikanske kirken over den katolske: De hadde inngått et overilt ekteskap, og ingen av dem kunne hverken tilgi seg selv eller hverandre for det. Beviset på deres kjødelige svakhet var sekstenåringen Adela. Hun vokste fort, selv om moren gjorde sitt beste for å bremse det, og var i ferd med å bli en veritabel sexbombe. Det eneste ektemannen kunne gjøre, enhver mann for den saks skyld, og hennes mann var en ren helgen, var å se alle andre veier enn mot denne kroppen som endret seg så raskt.


    «Bedre å holde seg hjemme og be om frelse for vår nye monarks sjel,» sa sognepresten, og fikk igjen pusten, «enn å delta i en vulgær oppvisning av rikdom og stas. En dobbel kroning! Det er det ikke behov for, hun er mannens kone. Men han må selvsagt få henne kronet også – til dronninggemalinne – en rojal gave omtrent like hjertelig ment som en blomsterkvast fra en ektemann på vift idet han kommer hjem til sin kone, plaget av dårlig samvittighet over sine illgjerninger.» Ijanuar hadde Bertie, prinsen av Wales, besteget tronen da moren, dronning Victoria, døde. Hennes regjeringstid hadde vart i treogseksti år. Nasjonen var i dypt sjokk, ikke minst fordi man nå var henvist til Bertie. Enkelte betraktet ham som en levemann, en drukkenbolt og en gambler, andre som et brushode, men en trivelig fyr. Han var nå Edward VII. Den nye dronningen, Alexandra, hadde vært prinsesse av Wales i treogførti år. Hun gikk for å være en ren engel, hengiven og elskelig, men det fantes dem som var dypt sjokkert over at hun inkluderte sin manns elskerinner i vennekretsen. «Dronninggemalinnens kalkede grav av en byste,» erklærte Edwin med et anstrøk av lidenskap, «kommer utvilsomt til å lyne av diamanter, men de vil være besudlet av synd og fordervelse. Kongen eier ikke skam i livet – han vil til og med stille sine elskerinner til skue i vår hellige Westminster Abbey, blir jeg fortalt, de kommer til å fylle hele galleriet. Sitte på rekke og rad som i et simpelt horehus.»


    Han knuste toppen av egget, men stanset opp. Han greide ikke å få av skallet. Adela hadde knust sitt på samme måte, men nå måtte hun pent bli sittende med skjeen i hånden.


    Elise skiftet samtaleemne, og sa hun håpet at Edwin ville si nettopp det fra prekestolen søndag. Sa han ingenting, ville kroningen tjene som unnskyldning for latskap og fyll sognet rundt i måneder fremover.


    Edwin svarte at nå på søndag kom han ikke til å ha noen prekestol. Det ble ingen gudstjeneste. Nå, i denne stund, var arbeidsfolkene i gang med å renovere St. Aidans kirkerom. Det var slutt på å holde preken fra en middelaldersk stenkoloss, for fremtiden ville han stå ved et enkelt, hvitt bord med hvit duk og enkelt kors. Det skulle være slutt på røkelse, tente lys og katolsk lirum larum. Når prekestolen var vekk, skulle arbeidsfolkene gå løs på St. Cecilias galleri, denne markstukne relikvien etter en villfaren religion, og sørge for at de ble kvitt det en gang for alle. Han kastet et raskt blikk på Adela mens han sa det, som om han ventet seg protester. Deretter begynte han på egget sitt. Det var kaldt nå.


    «Men far,» sa Adela, uten å tenke seg om. Hun glemte til og med at hun var sulten. «Vær så snill å ikke gjøre det! Musikernes galleri er så gammelt og vakkert! Det er da synd å rive det ned. Jeg er sikker på at Gud ikke synes det gjør noe om du beholder det. Vær så snill å la det stå.»


    Den Ærede sogneprest Edwin Hedleigh smelte bibelen så hardt i frokostbordet at serviset hoppet. Bløtkokt eggeplomme sprutet utover duken, og hva verre var: på selve bibelen. Pliktoppfyllende og lydig som alltid spratt den Ærede prestefruen opp av stolen og begynte klønet å tørke opp flekkene med lommetørkleet. Ektemannens raseri gjorde henne skjelven og hjelpeløs.


    «Det spiller liten rolle om det er gammelt og pent. Nå har jeg fått nok av dine om og men, Adela. Eier du ikke respekt? Det hersens galleriet er tilholdssted for alle sognets fylliker, kjeltringer og omstreifere. De kryper i skjul der om natten og hengir seg til sine lurvete sysler fritt og uhemmet.»


    «Kunne vi ikke bare låse kirken om natten, så de ikke kommer inn?» spurte Adela. Hun skalv i stemmen, og det hatet hun seg selv for, men fortsatte likevel. Hun trodde kanskje det var sulten som ga henne mot. Hun ante ikke hva lurvete sysler var – ingen fortalte henne noe som helst – men hun tvilte ikke på at det var klanderverdig. Hun hadde håpet så inderlig at arbeidsfolkene ville spare musikernes galleri. Faren måtte ha skrevet til biskopen i Bath og Wells og bedt om særskilt tillatelse til å fjerne det, og det hadde biskopen gitt ham. Jo eldre ting var, tenkte Adela, desto mer upopulære var de visst. Galleriet var av eikepanel, falmet av elde, med fine utskjæringer av en dansende St. Cecilia omgitt av musikere – viola, lyre og tamburin – og måtte være minst fem hundre år gammelt.


    «La avgudsdyrkerne vinne? Låse Guds hus? Nekte de gudfryktige husvalelse og trøst? På grunn av en markstukken utskjæring i eiketre og relikviene etter en villfaren religion? Er du like dum som du er stygg, Adela? Den Ærede sognepresten tok bibelen, gikk inn på sitt studerkammer og lot frokosten bli stående urørt på bordet. Han var enda høyere enn sin bror Robert, greven av Dilberne, og like hissig som broren var hyggelig.


    «Se nå hva du har gjort,» sa Elise til datteren, mer i håp om å berolige sin mann enn for å bebreide piken, og fulgte etter ham inn på studerkammeret.


    Adela for sin del fikk i seg egget sitt før noe verre skjedde, spiste resten av farens, og gikk deretter løs på de to neste – han fikk alltid tre egg og moren to mens hun fikk ett – feide alle smulene hun fant opp i lommetørkleet sitt, og gikk ut i den kalde morgenen for å mate rødstrupen. Han satt som vanlig og ventet på kvisten sin, på den nederste grenen i eiketreet. Adela øvde seg i takknemlighet, og greide å takke Jesus for at han hadde gitt henne de foreldrene han hadde utpekt til henne, selv om det kostet litt denne morgenen. ’Stygg’ og ’dum’ var ord som sved.

  


  
    Brev til grevinnen fra hertuginnen


    Postmann Tom Fletcher likte den nye runden sin svært godt. Den ble ansett som en forfremmelse, selv om lønnen var den samme som før. Her i Belgravia var gatene brede, husene store og staselige, numrene lette å lese, og postkassene plassert i søylegangene, i ly for regn og vind. Mye bedre å arbeide her enn i sentrum, hvor gatene var smale og svingete, leiligheter og kontorer klemt sammen oppå hverandre, adskilt av et innviklet nettverk av smug hvor hester sparket en av sykkelen eller griste til bakken foran hjulene med dampende, bløt møkk. Og nummereringen var fullstendig kaotisk. Dessuten var brevene som kom til Belgravia mye mer interessante enn de som gikk kontorene imellom. Han ville se den som kvidde seg for å levere slikt.


    Det gylne lakkseglet på denne spesielle konvolutten var preget med to halvmåner og en sol, og var blitt gjenkjent av underpostmesterinnen ved Mount Pleasants sorteringskontor. Det kom fra skrivebordet til Consuelo, hertuginne av Marlborough. Til tross for at hun ikke var mer enn fireogtyve år gammel, var Consuelo dronningens overhoffmesterinne. Hun hadde skjenket sin unge ektemann de to barna han forlangte, og hadde nå tid til overs, et strålende utseende og stil i overflod.


    Brevet var adressert Isobel, grevinne av Dilberne, Belgrave Square nr. 17. Hun beveget seg også i de høyeste sirkler, og var litt av et moteikon. Kanskje det inneholdt nyheter om hva dronninggemalinnen skulle ha på seg under kroningsseremonien på nyåret? Hvordan kjolen kom til å se ut, smykkene, om hun muligens ville bære en ny krone, alt var gjenstand for spekulasjoner, selv nå før datoen var endelig fastsatt. Nasjonens kvinner var forundret og irritert over sommelet; mennene brydde seg mindre. De var fornøyd bare de fikk fri og gratis drinker den dagen.


    Det fikk være som det ville. Da Vera på sorteringskontoret overleverte brevet med de to halvmånene og solen, slo hun pekefingeren lett mot nesen og sa lurt: «Holder du ørene på stilk, Fletcher, når du kommer til nummer sytten?»


    «Gjør jeg ikke alltid det,» sa Fletcher og leverte brevet ved tjenerinngangen i kjelleren, i stedet for i hovedinngangen. Dermed fikk han en kopp te av kokka, mrs. Welsh, med det samme. Fruens kammerpike Lily målte ham opp og ned, men han likte henne veldig godt for det.


    En stund senere gikk overlakei Reginald opp til biblioteket med brevet. Der var grevinnen, lady Isobel, og hennes unge svigerdatter, lady Minnie, i gang med å pakke inn julegaver som skulle med posten. Husholdersken, mrs. Neville, hjalp til, og rakte dem brunt papir, hyssing og forseglingslakk når de trengte det. Reginald tenkte at gruppen ville passe godt på et julekort. Grevinnenes hoder var bøyd tett sammen over oppgaven, det brant livlig i ovnen, diamantene på brosjene deres glitret, og de dyprøde pergamentomslagene på bøkene ga den vinterbleke huden deres en rosa glød. Begge var fremdeles i halvsorg for den gamle dronningen – greven holdt strengt på konvensjonene – og små detaljer i blek lavendel og duegrått tok seg meget godt ut mot de sorte kjolene. De to nådigfruene var både vakre og muntre, men Reginald visste av erfaring at i familien Hedleigh skjedde det bestandig noe uventet som satte en stopper for slike idylliske scener.


    «Adela Hedleigh, Yatbury prestegård.» Minnie leste opp det som stod på merkelappen mrs. Neville hadde skrevet. «En ugift tante, kanskje?» Hun hadde vært gift Hedleigh i over et år, men nye slektninger dukket stadig opp. Ingen hadde tatt seg bryet med å lage en liste over dem og gjøre det litt enklere for henne. De sosiale reglene var mye mer kompliserte her enn hjemme i Chicago. Minnie O’Briens far åpnet gladelig både hjertet og hjemmet sitt for alle, slekt som venner, så lenge de oppførte seg ordentlig. Gjorde de ikke det, kastet han dem ut. Enten egenhendig, eller så fikk han andre til å gjøre jobben, og vel så det. Moren Tessa var av samme slaget. De manglet den tilknappede høfligheten som fantes her, ingen sa noe de ikke mente og som de ikke regnet med å bli trodd på.


    Lady Isobel lo og sa at Adela godt kunne ende som ugift tante, med tanke på arven hun hadde i vente. Men for øyeblikket var hun en ugift pike, femten, seksten år gammel, og grevens niese. Eneste barn av hans yngste bror Edwin. Edwin hadde gått inn i kirken og ble ansett som en underlig skrue, sprøyte gal til og med, og veldig lite hyggelig. Han og Robert hadde hatt en fryktelig krangel: Edwin hadde oppført seg skammelig. Den eldste sønnen døde i en tragisk seilerulykke sammen med faren, og det var derfor Robert, som sønn nummer to, hadde arvet tittelen. Alfred, den tredje sønnen, hadde gått inn i hæren, og var nå brigadegeneral i India. Han var en tanke lettere å omgås enn broren, men bare enn tanke. «Ingen av dem har det minste begrep om dannelse,» sa Isobel.


    Minnie hadde fremdeles en viss ærefrykt for miljøet hun var havnet i. Hun strevde hardt med å skaffe seg ’begreper om dannelse’, og håpet hun skulle klare det. Hun ville fryktelig gjerne vite hva som stod i brevet med den store, gylne forseglingen som Reginald var kommet opp med, men visste bedre enn å spørre. «Pas trop de zèle,» hadde hun hørt Hans Nåde si rett som det var, «Surtout, pas trop de zèle.» Fremfor alt, aldri for stor entusiasme.


    «Det er ikke det arme pikebarnets skyld at hun har de foreldrene hun har,» bemerket lady Isobel, «så derfor sender jeg henne en julegave hvert år. Det kan godt hende at Adela oppsøker sin familie en vakker dag, selv om man vel helst frykter den muligheten. Edwin tar seg riktig godt ut, men hans kone er taus og meget lite pen. Piken tar sikkert etter henne, og Robert kan ikke utstå tause, uskjønne kvinner.»


    Minnie syntes dette var så urettferdig sagt at hun måtte svare.


    «Men hvis hun er god nok til å få en julepresang, så er hun kanskje god nok til å få en invitasjon også, i hvert fall til jul? Familier burde være sammen i julen.»


    Hvorpå svigermoren kikket kjølig på henne og sa: «Stakkars lille Minnie. Du savner nok din mor.» Det hun mente å si, var at Minnies mor var et redselsfullt menneske, og at alle visste det. Ti stille og ikke innbill deg noe. Det var en meget diskré mishagsytring, men Minnie kjente at kinnene brant og tårene steg i øynene. Hun gjorde det, hun savnet moren sin veldig, og så savnet hun sigøynersangen. Den dukket stadig opp i hodet hennes nå om dagen, moren pleide å synge den på sengen for henne da hun var liten.


    Å, hva raker vel gåsefjærsenga di meg


    med lakena bretta så stramt og bra,


    Å, hva skal jeg med ditt hus og ditt land,


    jeg drar med de svartsmuska sigøynera!


    Irsk folkevise. O.a.



    Teksten stemte ikke, en av linjene fikk hun ikke til. Hun husket den ikke, og det var kanskje like bra. Det var Arthur hun ville ha, men Arthur var nede på Dilberne Court med forbrenningsmotorene og verkstedene sine. Han var i full sving med å bygge en racerbane på eiendommen, og finne ut hvordan han ville trives som administrerende direktør i J.A.C., Jehu Automobile Company. Samtidig konstruerte han Jehu Modell 2, mens Minnie holdt Isobel med selskap. Grevinnen var sjarmen og høfligheten selv, og handleturene morsomme. Minnie forsøkte å interessere seg for moter, men brydde seg egentlig ikke.


    Reginald hostet for å rette oppmerksomheten mot brevet, og Isobel nedlot seg til å bryte seglet og åpne det.


    «Det er fra Consuelo,» sa hun. «Seglet tilhører hertuginnen av Marlborough, som du ser.»


    «Ja visst,» sa Minnie. Consuelo var en stor skjønnhet, kom fra New York, var født Vanderbilt og hadde ført med seg en stor formue fra jernbanedrift inn i ekteskapet med hertugen. Minnie kom fra Chicago, og var ikke arving til annet enn noen slintrer med svinekjøtt. Faren hadde forært datteren mindre penger enn alle håpet, siden bunnen plutselig var falt ut av markedet for svin. Jernbanen, derimot, fortsatte naturligvis å vokse. Men det var allment kjent at da Sunny Marlborough forlot kirken med Consuelo etter et storslagent New York-bryllup og var vel plassert i bilen, hadde han vendt seg mot sin nyervervede kone og fortalt henne at han var forelsket i en annen, men at han trengte familien Vanderbilts penger for å redde Blenheim før det forfalt helt.


    Da Minnie og Arthur forlot St. Martin-in-the-Fields etter vielsen, hadde han i hvert fall bitt henne forsiktig i øret og sagt at han elsket henne og bare henne, og kom til å gjøre det i all evighet: Så om han ikke ga henne all verdens oppmerksomhet, hadde hun i det minste hans kjærlighet. Og Arthur var bestandig i strålende humør. Hertugen gikk under navnet Sunny, ikke fordi han var jarl av Sunderland, men fordi han var så sur bestandig. Nok en vri blant engelske adelige – de hadde det med å si det motsatte av det de mente, og regnet med at alle forstod spøken. Man lærte jo, men man måtte bestandig være på tå hev.

  


  
    Å, hva raker vel gåsefjærsenga di meg?


    «Jeg er skrekkelig glad i Consuelo,» sa Isobel nå. «Hun minner sånn om Alexandra i yngre dager, har lang hals og bærer tettsittende halsbånd med stil, smal midje og et søtt vesen. Og siden hun har slik sans for vakre smykker, er hun den rette til å bli dronningens overhoffmesterinne. Hvem ellers skulle det blitt, når Sunny er utpekt til riksdrott for anledningen, og dermed har det overordnede ansvaret for det hele? Men etter min mening kan stilen med tettsittende diamanthalsbånd drives for langt, det kan bli en anelse vulgært og prangende. Jeg bekymrer meg for dronningen. Får Consuelo det som hun vil, kommer det stakkars, elskelige menneskets byste til å være så behengt med smykker at ikke en millimeter hud blir synlig. Jeg skulle virkelig ønske at du ville utvikle interesse for diamanter, min kjære Minnie, men du er jo fast bestemt på å ikke glitre. Nok om det, vi elsker deg som du er – og det gjør tydeligvis Consuelo også.»


    Det viste seg at i brevet forlangte Consuelo at Minnie skulle delta i seremonien. Hun skulle gå ved siden av Isobel når de skred ned midtskipet i kirken, rett bak de fire hertuginnene – Marlborough, Portland, Sutherland og Montrose – som skulle holde baldakinen over Alexandra. De to ladyene Dilberne, begge skjønnheter (’Å, Consuelo, du smigrer,’ sa Isobel og hevet øyenbrynene lett), skulle passe på at ingenting gikk galt. Kroner kunne gli, tiaraer legge seg på skjeve, smykker falle av, hermelinskanter revne – og passe på at alt gikk riktig for seg, slik situasjonen krevde.


    «Med andre ord, Minnie, skal du og jeg opptre som kammerpiker. Det neste blir vel at Consuelo ber oss ta med nål og tråd!»


    «Lille Minnie fra Chicago,» sa Minnie bare. «Tenk om venninnene mine kunne se meg nå!»


    «Jeg håper ikke venninnene dine er så enkle,» sa Isobel alvorlig, «at de lar seg imponere.»


    Minnie forklarte ikke at det var en spøk fra hennes side, hva skulle det tjene til? Når en spøk falt til jorden, var det best å la den ligge i fred. Det hadde faren Billy ofte sagt. Men dette var slett ingen selvfølge. Hun, lille Minnie, den uskikkelige piken fra Chicago med uheldig fortid, skulle skride ned midtskipet i Westminster Abbey bak dronningen av England og et knippe hertuginner. Konger og dronninger fra hele verden og landets høyest plasserte statsmenn skulle følge henne med blikket, midt i all den pomp og prakt menneskeheten kunne ønske seg. Hvordan kunne hun mukke mot det? Hun var så heldig at det ikke var til å tro.


    Isobel leste videre. «Hun sier at seremonien skal finne sted den seksogtyvende juni,» sa hun plutselig skarpt, og løftet sitt bleke, vakre ansikt mot lyset. Hun hadde høye kinnben og en fornem, liten munn som akkurat nå var høyeste mote. «Balfour vil annonsere det til uken. Men det vet jeg allerede. Hvordan kan hun tro noe annet? Robert fortalte meg det i går aftes. Å, alle disse slottsfolkene med sine renker og planer og beskjeder fra det høye!»


    Reginald hostet og spurte Hennes Nåde om brevet skulle besvares. Da hun sa nei, slo han hælene sammen og forlot rommet – utvilsomt, slo det Minnie, for straks å gå ned til en eller annen tvilsom bookmaker på Millbank.


    Der kom han til å vedde på at kroningen skulle skje den seksogtyvende juni, for det var det anledning til å gjøre. Ingenting opptok nasjonen mer om dagen enn den nøyaktige datoen for kroningsseremonien. Minnie syntes Reginald minte svært om en svartsmusket sigøyner, mørkhåret og vakker og ikke til å stole på, selv om Isobel tydeligvis gjorde det. Problemet med å gå ut fra at tjenerne var usynlige og bare våknet til liv når man trengte dem, var at ingen brydde seg med å holde noe hemmelig for de lavere klasser. Idet ene øyeblikket fikk de ovenpå vite et eller annet, og i det neste var alle nedenunder fullt opptatt av det.


    Nådigfruen gikk tilbake til gavene igjen. Minnie lurte på hva Adela i Yatbury prestegård skulle få. Kanskje en kjole eller en kåpe. Nede i esken fikk et glimt av noe som kunne være dyprød fløyel, og en brysselblonde som så fryktelig dyr ut. Hun hjalp til med å legge ermene pent på plass. Det lå ikke i Isobels natur å se på pengene når det gjaldt klær, selv ikke til fattige slektninger. Det skulle være det beste Bond Street kunne oppdrive. Den ferdige pakken, med gråpapir og hyssing – hyssingen var grønn, ganske festlig og litt dyrere enn vanlig – så fremdeles ganske hverdagslig ut, så Minnie frisket den opp med noen klistremerker som moren hadde sendt i en pakke fra Chicago. De forestilte en rekke med reinsdyr, innhyllet i girlandere. Isobel grøsset lett ved synet. Men Isobel grøsset over så meget.

